הוועדה לענייני ביקורת המדינה, כנסת 20, פרוטוקול מספר 277, 2017-11-13 12:00

שלי יחימוביץ': שלום לכולם.

שלי יחימוביץ': אנחנו מתכנסים לדון כאן בבקשה לדיון מהיר של חבר הכנסת יואל חסון ושל חברת הכנסת נאוה בוקר ושל חבר הכנסת טלב אבו עראר על היערכות רשות הכיבוי לשריפות.

שלי יחימוביץ': בהצעת הדיון המהיר של חבר הכנסת יואל חסון, הוא קורא לנושא: דוח המחקר של הכנסת חופש שרשות הכבאות לא ערוכה להתמודד עם שריפות, כותב חבר הכנסת חסון, וכך גם שני חבריו.

שלי יחימוביץ': הדיון הזה יימשך שעה, אלא אם נמצה אותו לפני כן.

שלי יחימוביץ': יואל, אתה רשום ראשון אבל אני מבקשת ממך לאפשר לחברת הכנסת נאוה בוקר, שקשורה קשר ישיר וטראגי לנושא הזה לפתוח.

שלי יחימוביץ': חברת הכנסת בוקר, תציגי בפנינו את הנושא.

שלי יחימוביץ': אחר כך יואל חסון, אחר כך חבר הכנסת טלב אבו עראר.

נאוה בוקר: תודה רבה שלי, ותודה רבה על קיום הדיון הזה, על החשיבות שלו.

נאוה בוקר: את החשיבות שלו כולם מבינים.

נאוה בוקר: הדוח של מרכז המחקר והמידע של הכנסת מצביע לצערנו על חוסר מוכנות של ראשות הכבאות בפערים עצומים בין היעדים שהוצבו לה כשהוקמה ב-2013 לבין המצב בשטח.

נאוה בוקר: אני חייבת להגיד, לפני שאני אדבר על כל הליקויים, אני רוצה לומר שהמצב מאז אסון הכרמל בשנת 2010 ועד היום, בשבע השנים האחרונות חל שינוי מבורך, שינוי מאוד גדול במערך הכבאות וההצלה, כולל הקמתה של טייסת כיבוי שמונה היום 14 מטוסים, שבאמת מצילים חיים.

נאוה בוקר: אבל אנחנו כאן כי בדוח הזה נחשף שקיים מחסור של כ-2,000 לוחמי אש, מאות רכבי כיבוי ועשרות תחנות כיבוי.

נאוה בוקר: אנחנו עושים תמיד השוואות למדינות אחרות, ואם לצערנו על כל כבאי אחד במדינות מתוקנות - על כל 1,000 אזרחים במדינות מתוקנות יש כבאי אחד, אצלנו על כל 4,000.

נאוה בוקר: אז תביני את הפערים בממוצע.

נאוה בוקר: אנחנו מדברים על בעיה של אזורי החיץ, שהתקנות לא הוסדרו מאז אסון הכרמל למרות שזו היתה אחת המסקנות החשובות ביותר בדוח מבקר המדינה, שאם היו אזורי חיץ בזמן האסון, האסון הזה היה נמנע.

שלי יחימוביץ': אנחנו מיד נשמע על כך תשובות, איפה זה עומד.

נאוה בוקר: גייסנו 250,000,000 שקלים מקק"ל, והכספים האלה לא הגיעו ליעדם לצערי הרב, למרות שיש אישור.

נאוה בוקר: זה אושר בוועדת הפנים.

נאוה בוקר: דני עטר, יושב ראש קק"ל הקצה את הכספים האלה ולצערי, עד היום, וחלפו בסביבות שנתיים, הכספים לא הגיעו לרשויות המקומיות לצורך הקמת אזורי חיץ.

נאוה בוקר: שלא לדבר על בעיות נוספות שנוגעות לכוח האדם, גיל הפרישה של לוחמי האש.

נאוה בוקר: אני יודעת שאת טיפלת בהם בעבר.

נאוה בוקר: ציוד מתאים לטיפול בשריפות ברבי-קומות וכולי.

שלי יחימוביץ': אני חייבת לציין בהמשך לדברים של חברת הכנסת בוקר, שאמנם אנחנו נערכים לעסוק בכשלים, ויש רבים, אבל גם אני, בפרספקטיבה שלי, כמי שעסקה במערך כיבוי האש עוד לפני אסון הכרמל בוועדת הפנים של הכנסת, אני גם יכולה להגיד שהמצב אז היה מחפיר, והיום הוא פחות מחפיר.

שלי יחימוביץ': חל שינוי משמעותי שאי אפשר להתעלם ממנו אבל אני מודה שהזדעז

שלי יחימוביץ': עתי לראות שהשינוי כל-כך כל-כך לא מספיק.

שלי יחימוביץ': אם היינו צריכים איזה שהוא לקח שנמצא ככתובת אש על כל משמעויות המשפט הזה מול עינינו - זה אותו אסון נוראי בכרמל, ונראה שלפחות ברמה המנטלית וברמה הביצועית של משרדי הממשלה, הלקח הזה לא לחלוטין נלמד.

שלי יחימוביץ': אז אנחנו נרצה כאן בהמשך לשמוע תשובות.

שלי יחימוביץ': חבר הכנסת יואל חסון, יו"ר סיעת המחנה הציוני, בבקשה.

יואל חסון: תודה רבה לך גברתי היושבת ראש.

יואל חסון: תודה על הדיון.

יואל חסון: אני מקבל את מה שאתן אומרות על העניין הזה של השינוי המשמעותי והחשוב מאז אותו אסון קשה.

יואל חסון: חשוב גם להחמיא כאן לכנסת.

יואל חסון: אני חושב שהכנסת היתה מרגע אסון הכרמל, הוועדה לביקורת המדינה עצמה יחד עם מבקר המדינה, חוללו באמת תהליך של פיקוח אמתי על הממשלה שהוביל וגרם לשינויים משמעותיים של התקדמות במערך הכבאות בישראל, ובהחלט זה היה אירוע כל כך טראומטי, שבאמת רק במקרים כאלה לצערי, גורם להרבה גורמים להתעורר ופתאום לעשות פעולות שהן פעולות דרמטיות ולמצוא פתאום תקציבים, וגם זה לא היה בקלות.

יואל חסון: אני זוכר את הדיונים שהיו בוועדה לביקורת המדינה, היו דיונים מאוד מאוד קשים, לא פשוטים.

יואל חסון: היה גם דוח ביקורת קשה מאוד, שהרבה מהאנשים ומהפוליטיקאים המנהיגים ניסו להתחמק מאחריות וניסו שלא תדבק בהם האשמה בדבר הזה אבל אנחנו אחרי זה.

יואל חסון: אנחנו רוצים לראות איך הדברים מתקדמים מאז.

יואל חסון: אני לא יודע אם את יודעים, זה לא כל כך פורסם אבל הובא לידי מידע שממש יום אחרי התחקיר שהיה בערוץ 2, וצריך באמת להגיד למחלקת המחקר של הכנסת יישר כוח על דוח ממש מצוין, שריכז את כל הנתונים בצורה ממש שניתן ללמוד ולעשות דרכם, ובאמת אחר כך היה תחקיר בערוץ 2 שהתבסס על הנתונים הללו, וממש יום למחרת היה בהרי ירושלים שריפה שנמשכה 24 שעות, שלא הצליחו להתמודד אתה, שאפילו משאית כיבוי נשרפה בתוך מתחם השריפה, ובנס גדול לא נגרם שם אסון ולא נשרפו חיים הכבאים.

יואל חסון: זו אולי דוגמה גדולה-קטנה לזה שעדין אנחנו נמצאים בפערים.

יואל חסון: עדין כשאתה עושה השוואות ובדיקות, אנחנו לא נמצאים עד הסוף.

יואל חסון: לא כל התקציבים הועברו כמו שהיתה מחויבות אליהם, גם התקציב שאת דיברת עליו וגם אחרים.

יואל חסון: אנחנו נמצאים בפערים של עשרות פערים בנושא כוח האדם.

יואל חסון: כוח אדם זה הליבה, זה בסוף האנשים שאמורים להתמודד עם האש, להתמודד עם האירוע, ושם אנחנו נמצאים בפערים ממש של עשרות אחוזים.

יואל חסון: גם בכשירות כלי הרכב – יש עדין בעיה גדולה מאוד בכשירות כלי הרכב.

יואל חסון: הנושא של אזורי חיץ – לא מטפלים מספיק באזורי חיץ, יש עם זה בעיה גדולה מאוד.

יואל חסון: תחנות הכיבוי, וגם אני מדבר על המחלוקות בין מינהל התכנון לנציבות הכבאות לגבי אחריות על בטיחות אש בבניינים, שגם היא מושפעת.

יואל חסון: יש לנו המון המון בניינים בישראל שלא יודעים בכלל, לא מסוגלים להיערך לבניה, וגם התכנון לפעמים קצת לוקה בחסר גם בבניינים חדשים.

יואל חסון: ולכן, מבחינתי, הנושא הזה חייב להיות על שולחנה של הכנסת כל הזמן, בטח בוועדה לביקורת המדינה, שגם רשות הכיבוי עצמה וגם משרדי הממשלה הרלוונטיים ידעו שאנחנו מפקחים, אנחנו עוקבים, אנחנו בודקים.

יואל חסון: אנחנו רוצים לצמצם את הפערים האלה כדי להציל בשורה התחתונה חיים, וגם למנוע שריפות.

שלי יחימוביץ': תודה יואל.

שלי יחימוביץ': חבר הכנסת טלב אבו עראר.

טלב אבו עראר: תודה גברתי היושבת ראש, ברוכים המשתתפים כאן, בישיבה זו.

טלב אבו עראר: אצלנו יש פסוק בקוראן שאומר: (אומר דברים בערבית).

טלב אבו עראר: המציל נפש אחת כאילו הציל את כולם.

שלי יחימוביץ': גם אצלנו.

שלי יחימוביץ': כל המציל נפש אחת כאילו הציל עולם ומלואו.

טלב אבו עראר: בדיוק.

טלב אבו עראר: ולכן, לפי הדוח - -

שלי יחימוביץ': אני הפכתי את זה לאוניברסאלי יותר על דעת עצמי.

טלב אבו עראר: היום יש כ-120 תחנות בארץ ואמורות להיות לפי ההמלצות 225.

טלב אבו עראר: 50% ממה שצריך.

טלב אבו עראר: השאלה כאן כמה מה מהתחנות האלה בחברה הערבית בכלל או בנגב בפרט?

טלב אבו עראר: הידעתם, חברים, שיש 200,000 בני אדם ללא תחנה אחת בכל הנגב בחברה הערבית?

טלב אבו עראר: רק ברהט יש תחנה אחת ובשאר הישובים לא, המוכרים והלא מוכרים.

טלב אבו עראר: גם יש כאלה ישובים שמרוחקים מהצירים הראשיים - -

שלי יחימוביץ': טלב, מדובר גם בישובים שהם בסדר גודל כמו ישובים יהודיים שיש בהם תחנת כיבוי?

טלב אבו עראר: נכון.

שלי יחימוביץ': כי יש ישובים ממש קטנים, אתה יודע.

טלב אבו עראר: בישוב ערערה בנגב יש 18,000 בני אדם.

טלב אבו עראר: תראי לי ישוב יהודי עם 18,000 ללא תחנת כיבוי.

שלי יחימוביץ': תכף נשאל את השאלה הזאת.

טלב אבו עראר: באמת, הגיע הזמן שנבין את המצב טוב ונענה מענה.

טלב אבו עראר: לכן, ברוב השריפות בחברה הערבית בנגב – ניקח דוגמה, אולי מסעוד יתייחס בכלל, בנגב כוחות הכיבוי אש מגיעים אחרי השריפות.

טלב אבו עראר: באים התושבים, עוזרים אחד לשני אבל כיבוי אש מגיע אחרי השריפה.

טלב אבו עראר: ולכן, אני לא רוצה להאריך בדיבור אבל כמה פעמים, זה לא פעם אחת אלא מספר פעמים ביקשנו להקים שלוש תחנות בקרב האוכלוסייה הבדואית בנגב: הראשונה בחורה ובכסיפה, שזה ישרת את כביש 31 ואת כביש 336.

טלב אבו עראר: אני מדבר כאן לא רק על שריפות, זה גם ישרת את תאונות הדרכים בכבישים האלה לכולם.

טלב אבו עראר: השנייה באזור - - - בנגב, כביש 25 וגם כביש 80 שמחבר בין צומת ערערה בנגב לערד או באר-שבע-ערד.

טלב אבו עראר: והשלישית באזור ביר הדאג'.

טלב אבו עראר: ביר הדאג' יכולה לשרת את כביש 40 וכביש 1222.

טלב אבו עראר: זה המצב.

טלב אבו עראר: תקציבים, הבנתי שיש.

טלב אבו עראר: אז מה - -

נאוה בוקר: לא חסר תקציבים.

טלב אבו עראר: אז מה מעכב את הממשלה לטפל בנושא הזה, הכי חשוב שיש לנו?

טלב אבו עראר: ובעיקר, גם מערך כיבוי אש בכלל לא ערוך למה שקרה אתמול - רעידת אדמה.

טלב אבו עראר: טוב שהגיעה אלינו בדרגה נמוכה וכך אני מקווה שימשיך בדרגה גם יותר נמוכה.

טלב אבו עראר: חס וחלילה אם תגיע - -

מסעוד גנאים: שלא יהיו בכלל רעידות אדמה.

טלב אבו עראר: חס וחלילה אם יהיו רעידות אדמה.

טלב אבו עראר: ..

טלב אבו עראר: תודה רבה.

טלב אבו עראר: סיימתי.

שלי יחימוביץ': תודה רבה.

שלי יחימוביץ': אנחנו תכף נחזור לחברי הכנסת אבל לפני כן, מי עשה את הדוח של מרכז המחקר והמידע?

שלי יחימוביץ': אוריאנה.

שלי יחימוביץ': אז בקצרה אם אפשר את פרטי הדוח.

שלי יחימוביץ': אנחנו נגיד שבעקבות הדוח הזה שודרה כתבת תחקיר בחדשות ערוץ 2 של גלעד שלמור, בהמשך לדוח, וככה הנושא צף ועלה שוב לתודעה, וטוב שכך.

שלי יחימוביץ': אחר כך, אחרי אוריאנה, נציב כבאות והצלה נמצא כאן?

שלי יחימוביץ': אז אתה תדבר אחרי כן ונשאל אותם=ך האמנם?

שלי יחימוביץ': בבקשה.

אוריאנה אלפסי: ב-2012 המשרד לביטחון פנים ביקש ממומחים בטכניון לחבר לו דוח תרחיש ייחוס לגבי הכבאות.

אוריאנה אלפסי: לפי הדוח הזה, זמן התגובה המקובל כמו בעולם כולו כדי שכוחות הכיבוי יגיעו לאירוע הוא עד שבע דקות, והתקן להיקף כוח אדם הוא לוחם אחד על 1,000 נפש.

אוריאנה אלפסי: מחברי הדוח הגיעו למסקנה מכל מיני חיתוכים שבישראל צריך 225 תחנות ו-8,600 לוחמי אש.

אוריאנה אלפסי: בנוסף, לדברי הרשות, הרשות טוענת שיש צורך ב-716 רכבי כיבוי.

אוריאנה אלפסי: רק רכבי כיבוי, לא חומ"מ, לא רכבים של קק"ל, לא רכבים של פקע"ר.

אוריאנה אלפסי: דוח הטכניון, אני אציין שהוא נשאר בגדר תפיסה אך בניין הכוח של הרשות התבסס בחלקו על דוח הטכניון.

אוריאנה אלפסי: רשות הכיבוי אימצה תקן ביניים שמחברי הדוח כתבו, ולפיו זמן התגובה להגיע לשריפה הוא עד 15 דקות ולכן, צריך 164 תחנות כיבוי ברחבי הארץ ו-455 רכבי כיבוי ו-4,000 לוחמי אש.

אוריאנה אלפסי: נכון לתחילת 2017 יש 120 תחנות, כ-1,950 לוחמי אש ו-348 רכבי כיבוי.

אוריאנה אלפסי: כלומר, מספר התחנות ורכבי הכיבוי, אנחנו רואים שיש פער.

אוריאנה אלפסי: במהלך כתיבת המסמך, הרשות מסרה לנו שהם עובדים על תרחיש חדש לדוח הטכניון, ואכן יש לרשות תרחיש חדש שעדין לא אושר על ידי השר לביטחון פנים, שלפיו יש צורך ב-4,400 לוחמי אש בחירום ו-3,300 בשגרה.

אוריאנה אלפסי: כלומר, יש הבדל בין התרחיש החדש לבין מה שהטכניון המליץ.

אוריאנה אלפסי: אני אעבור לסוגית אזורי החיץ – אזורי חיץ זה שטח אדמה ללא צמחיה שנועד למנוע התפשטות של שריפה מיער לישובים שסמוכים ליער.

אוריאנה אלפסי: מאז חקיקת חוק הכבאות ב-2013 אין תקנות בגלל מחלוקות בין הרשויות, בין השלטון המקומי, בין קק"ל, בין רשות הטבע והגנים בעיקר לגבי המימון של יצירת קווי החיץ - -

שלי יחימוביץ': יש פה נציגים של קק"ל ורשות הטבע והגנים?

קריאה: אני מרשות הטבע והגנים.

קריאה: ברשותך, אבקש להתייחס בקצרה כי אני צריך לצאת לדיון אחר.

שלי יחימוביץ': תאלץ לחכות עוד כמה דקות.

יוליה מלינובסקי: גם אני צריכה לצאת לדיון אחר ואני מתאזרת בסבלנות.

אוריאנה אלפסי: - - ראשות הכבאות פרסמה את רשימת הישובים ברחבי הארץ שהם בסיכון, שהם סמוכי יער, ולכן צריכים ליצור סביבם קווי חיץ.

אוריאנה אלפסי: היא מפורטת במסמך שלנו הרשימה הזאת, לפי מחוזות, לפי מועצות אזוריות.

אוריאנה אלפסי: אפשר להתרשם איפה הבעיות הגדולות.

אוריאנה אלפסי: הנציב במקביל גם פרסם הנחיות מקצועיות בעניין קווי החיץ אך בגלל שאין עדין תקנות, לא ברור מה התוקף של ההנחיות המבצעיות, האם הן מחייבות, והאם בכלל הרשימה הזאת מקובלת על כלל הגורמים.

נאוה בוקר: אין תקנות כי אין תקציב.

נאוה בוקר: כל שר מתנער.

אוריאנה אלפסי: או בגלל שאין תקנות.

נאוה בוקר: אנחנו יודעים איפה הבעיה, קיימנו שלושה דיונים בנושא הזה.

נאוה בוקר: גם בוועדה שלי שני דיונים וגם בוועדת הפנים של דודי אמסלם, ולצערי זה נופל בין השרים.

נאוה בוקר: כל שר מתנער מאחריות.

שלי יחימוביץ': תכף נבדוק את זה.

אוריאנה אלפסי: לגבי השטחים של קק"ל, שאמורים לעבור בהסדר עם המדינה – אגף התקציבים באוצר מסר לנו כי הכספים של קק"ל שאמורים לעבור יועדו למטרות אחרות שאינן יצירת קווי חיץ.

אוריאנה אלפסי: וקק"ל ענתה לנו, אני אקריא: החלטה שתוצאתה היתה כי מתוך הכספים שהעבירה קק"ל לאוצר, לא יוקצה סך של 250,000,000 ש"ח לטובת קווי חיץ אינה על דעתה של קק"ל כי אם של הממשלה והובלת האוצר על פי סדרי עדיפויותיה.

אוריאנה אלפסי: עמדת קק"ל היא ש-250,000,000 ש"ח הם חלק מהסכום בסך מיליארד ש"ח שהעבירה קק"ל למשרד האוצר, וקק"ל אינה מחויבת בהעברת סכום נוסף לטובת - - -

נאוה בוקר: שלי, אני רוצה להסביר משהו - -

שלי יחימוביץ': נאוה, אי אפשר שתסבירי כל נושא.

שלי יחימוביץ': תדברי אחר כך שוב ונדון עם הנוגעים בדבר.

אוריאנה אלפסי: לגבי בניינים גבוהים: במסגרת הכנת המסמך פנינו לרשות וביקשנו נתונים לדעת כמה בניינים גבוהים בארץ.

אוריאנה אלפסי: הרי כל אחד שנמצא בתל-אביב רואה את הבנייה העצומה.

אוריאנה אלפסי: להם לא היו נתונים, גם למרכז השלטון המקומי לא היו נתונים, גם לפורום ה-15 שמייצג את הערים הגדולות לא היו את הנתונים, ואז על דעת עצמנו - -

שלי יחימוביץ': נתונים על מה?

שלי יחימוביץ': על מספר רבי הקומות בישראל?

שלי יחימוביץ': לא יכול להיות שאין נתון כזה.

אוריאנה אלפסי: אין נתונים, הם אמרו שאין.

שלי יחימוביץ': מנהל התכנון, משרד השיכון.

אוריאנה אלפסי: פנינו למרכז למיפוי ישראל.

אוריאנה אלפסי: אני נתתי להם את ה - - - לפי כל מיני קריטריונים כמו גיל המבנה, גובה המבנה - -

נאוה בוקר: היא צודקת, גם אנחנו פנינו.

אוריאנה אלפסי: הרשימה הזאת מפורטת במסמך לפי ישובים ולפי מקומות.

שלי יחימוביץ': אם אפשר לקצר ולסיים.

אוריאנה אלפסי: מהנתונים עולה שיש 42,744 בניינים גבוהים מעל 13 מטר.

אוריאנה אלפסי: 53% מהם הם בניינים ישנים, אפרופו רעידת האדמה.

אוריאנה אלפסי: ואפרופו רעידת אדמה אני אגיד שיש 10% מהמבנים שנמצאים במחוז חיפה, כש-57% מהמבנים במחוז חיפה הם בניינים ישנים.

אוריאנה אלפסי: רק עוד משהו קטן: בדוח של ועדה פנימית של הרשות שבחנה את בטיחות האש בבניינים הגבוהים - באפריל 2017 הם כתבו:

אוריאנה אלפסי: המציאות מראה כי בבניינים רבי קומות רבים בישראל לא מבוצעת תחזוקה סדורה של סידורי בטיחות אש.

אוריאנה אלפסי: גיל הפרישה – על פי חוק הכבאות עובדי הרשות הם עובדי מדינה וזה בניגוד לשוטרים ולאנשי השב"ס ולכן, הם כפופים לנציבות והם רשאים להתאגד וגיל הפרישה שלהם הוא 67 ולא 57, כמו יתר הגופים הביטחוניים.

שלי יחימוביץ': שזה אבסורד כי יותר מכל גוף ביטחוני אחר, הם צריכים לפרוש בגיל מוקדם יותר.

שלי יחימוביץ': נדרש מהם כושר גופני הכי גבוה שאפשר.

אוריאנה אלפסי: יש ועדה שהמליצה על פרישה בגיל 55.

אוריאנה אלפסי: המשרד לביטחון פנים מסר למבקר המדינה בשנת 2017 כי במערך הכבאות יש לוחמי אש ותיקים שאינם עומדים בדרישות הכשירות הגופנית אך אין לרשות הכלים והתקציב שיאפשרו ליישם כמה מהפתרונות שבחנה למצב זה, ושבהם הפרישה לגמלאות בגיל 57 והצבת לוחמים לתפקידים - - - ועוד.

שלי יחימוביץ': תודה רבה.

טלב אבו עראר: קורסי הכשרה לכבאים יש?

אוריאנה אלפסי: יצא עכשיו מכרז.

שלי יחימוביץ': ישנו פה הנציב עצמו, תוכל לשאול אותו.

שלי יחימוביץ': רב טפסר דדי שמחי, נציב כבאות והצלה, בבקשה.

שלי יחימוביץ': שמעת כאן שורה ארוכה מאוד של דברים, אז אם תוכל להתייחס אליהם.

שלי יחימוביץ': קודם כל, אתה מרוצה ממה שיש לך?

דדי שמחי: אני לא מרוצה אף פעם אבל אני חושב שמצבנו הוא לא כמו שגברתי יושבת הראש הגדירה, פחות ממחפיר.

דדי שמחי: אני, בתור נציב הכבאות, נעלבתי.

דדי שמחי: אני חושב שמצב הכבאות הוא מצב סביר.

דדי שמחי: אני חושב שהתבצעה רפורמה מדהימה - -

שלי יחימוביץ': אני מתנצלת אם פגעתי בך, וזה בטח לא היה כלפיך.

שלי יחימוביץ': מבחינתי אתה צריך לקבל את כל התקציבים ואת כל התקנים שאפשר.

יואל חסון: בדיוק, אנחנו בעדך.

דדי שמחי: אני מבין, אבל אם יורשה לי, אני מבין שיש שתי גישות בוועדות:

דדי שמחי: גישה אחת לבוא ולהגיד כמה אני מסכן כדי שיתנו לי עוד כסף, וגישה שנייה לבוא ולהגיד את המצב האמתי לאשורו, ולהגיד מה אני צריך באמת.

דדי שמחי: אני כל חיי נקטתי בגישה השנייה.

דדי שמחי: ולכן, אני חושב שמצב הכבאות הוא מצב סביר, הוא מצב אפילו טוב מינוס.

דדי שמחי: הוא לא פחות ממחפיר ולראיה, מה שקרה פה בנובמבר 2016.

דדי שמחי: אני חושב שיש לי לוחמים מצוינים שעושים עבודה מדהימה.

דדי שמחי: אנחנו משתפרים כל הזמן.

דדי שמחי: אני חושב שבחמש השנים האחרונות, אם יורשה לי לפרט קצת מספרים, נוספו במדינת ישראל 900 לוחמי אש, נוספו 400 למטה המבצעי.

דדי שמחי: נוספו כ-150 רכבי כיבוי, כבאיות.

דדי שמחי: נוספו 14 מטוסים.

דדי שמחי: כל זה בחמש שנים.

דדי שמחי: לדעתי, שאפו, כל הכבוד.

דדי שמחי: יש עוד הרבה עבודה, יש עוד הרבה מה לעשות אבל אנחנו לא חוששים מעבודה כלל.

דדי שמחי: אני רוצה לומר כמה דברים לגבי דוח הטכניון – דוח הטכניון הוא דוח טוב שנעשה במהירות בתחילת הרפורמה כדי שיהיה בסיס כל שהוא להתחיל את העבודה ויהיה איזה פוש להתקדם.

דדי שמחי: דוח הטכניון לא לקח את כל הפרמטרים הרלוונטיים.

דדי שמחי: דוח הטכניון התבסס על התפתחות דמוגרפית, התפתחות אורבנית ועורקי התחבורה.

דדי שמחי: הוא לא שקלל בדוח הזה את סוגי המבנים, גובה המבנים, רמת האוכלוסייה, רמת הידע, רמת הבטיחות מניעה באש, וכל זה משנה את כל הדברים.

דדי שמחי: ולכן, אנחנו עשינו עבודה שנמשכה ארבעה חודשים.

דדי שמחי: עשינו התאמות לדוח הטכניון וצריך לאשר את זה אצל השר שלנו, ואז נוכל גם להציג את זה אבל אני רוצה לומר שוב: יש עוד הרבה עבודה, יש עוד הרבה מה לעשות אבל אני חושב שבסך הכל הרשות מצתה באופן נכון יחד עם המשרד לביטחון פנים את התקציב שהיא קיבלה בתר"ש הקודם.

דדי שמחי: יושב פה גם נציג האוצר.

דדי שמחי: אנחנו חייבים לקבל תכנית רב-שנתית נוספת מ-2019 ל-2025 על מנת להמשיך את הרפורמה הזאת, ובאמת למצב את הכבאות במקום טוב מאוד, כמו שהיא צריכה להיות.

שלי יחימוביץ': כמה לוחמי אש חסרים לך?

דדי שמחי: היום לתרחיש של 3,300 לוחמי אש שאני צריך חסרים לי בערך 1,300 לוחמי אש.

דדי שמחי: עכשיו, אני רוצה לומר פה ולהיות הוגן:

דדי שמחי: גם אם מחר תפילו עלי 1,300 לוחמי אש, כנראה שיש לי בעיה לקלוט אותם, זה לא כזה פשוט.

דדי שמחי: אני חושב שאם נבנה תר"ש מסודר לחמש השנים הבאות, אני קולט עכשיו 120 לוחמי אש.

דדי שמחי: בסוף 18 אני אגיע ל-2,070 לוחמי אש.

דדי שמחי: אני בסוף 20-23 רוצה להגיע ל-3,000 לוחמי אש.

דדי שמחי: לגייס אותם בצורה מסודרת ולהכשיר אותם כראוי, כמו ארגון מסודר, ואז הכל יעבוד.

דדי שמחי: יש לנו היום 119 תחנות.

דדי שמחי: אנחנו בנינו ב - -

יוליה מלינובסקי: סליחה, גברתי היושבת ראש, שנה הם לא גייסו לוחמי אש.

יוליה מלינובסקי: נכון?

יוליה מלינובסקי: שנה.

נאוה בוקר: עכשיו היה גיוס של 100.

יוליה מלינובסקי: לא, זה מהותי.

יוליה מלינובסקי: שנה לא היה גיוס.

יוליה מלינובסקי: אז את מבינה שהפער הצטבר.

יוליה מלינובסקי: אנחנו שומעים פה סיפורים קצת - -

שלי יחימוביץ': אז תני לו להשיב על זה.

דדי שמחי: אז בואי אני אמשיך בסיפור, ברשותך: זה כן משנה אבל אני קיבלתי מכסה לגיוס כל שנה.

דדי שמחי: כדי לעגל את המספרים, בכל שנה 50 כבאים.

דדי שמחי: אז אם לא גייסתי ב-2016 כבאים, אז ב-2017-2018 אני מגייס 100 כבאים, כלומר כפול שניים.

שלי יחימוביץ': ואתה מסוגל לגייס 100 כבאים?

דדי שמחי: כן.

נאוה בוקר: אתה יודע שלי הובטח שתוך שנתיים לאחר אסון הכרמל יגוייסו 1,200 לוחמי אש.

נאוה בוקר: עד היום כמה גויסו?

נאוה בוקר: - - -

שלי יחימוביץ': גויסו 900.

דדי שמחי: אני לא מתכוון לחפור לעצמי בור אבל אני חושב שאם בשנתיים הכבאות היתה מגייסת 1,200 כבאים, מצבה היה בכי רע.

נאוה בוקר: זה התחשיב שדיברנו עליו.

שלי יחימוביץ': מבחינת תקנים, התקנים האלה עומדים לרשותך?

דדי שמחי: אני עכשיו מגייס 120 כבאים, יש לי תקן ל-120 כבאים.

דדי שמחי: אנחנו מגייסים אותם.

דדי שמחי: דרך אגב, אני אראה אותם בתחנות או עם ישראל יפגוש אותם במאי 18, זה מה שיהיה.

דדי שמחי: זה תהליך מיון ארוך, תהליך הכשרה ארוכה - -

יוליה מלינובסקי: המשכורת שלהם נמוכה, בגלל זה יש לך בעיה - -

שלי יחימוביץ': אני מבקשת מחברת הכנסת מלינובסקי, תני לו לסיים.

דדי שמחי: מה שכן צריך, ופה אני באמת אשמח אם זה מה שיצא מהדיון הזה, שהתכנית הרב-שנתית של הכבאות מסתיימת בסוף 18.

דדי שמחי: ולכן, אנחנו מאוד רוצים וחייבים, והשר שלנו אתנו, שהאוצר יאשר לנו תכנית רב-שנתית של חמש שנים, מ-19 עד 23 - -

שלי יחימוביץ': כמו לצה"ל.

שלי יחימוביץ': אותו דבר.

דדי שמחי: כאחד שבא משם אני יותר מאשמח.

שלי יחימוביץ': זה הגיוני.

שלי יחימוביץ': תר"ש זה דבר הגיוני ומתבקש, בטח למערך שהוא חצי לוחם בעצם.

דדי שמחי: נכון.

דדי שמחי: הוא ממש לוחם.

שלי יחימוביץ': סליחה, לוחם לגמרי.

שלי יחימוביץ': אני מתכוונת שאתם לא נלחמים באויב, זה הכל.

דדי שמחי: קיבלתי.

דדי שמחי: אני מזכיר גם שאנחנו הוספנו, יש לנו גם 14 מטוסי כיבוי שחונים אצל המשטרה.

דדי שמחי: יש לנו עוד ארבעה מסוקים - -

שלי יחימוביץ': נעשה בהם שימוש?

דדי שמחי: רב מאוד בכל 14 מטוסי הכיבוי והם עוזרים לנו מאוד בדבר הזה.

דדי שמחי: אז זו נקודה אחת שעלתה פה בדיון.

דדי שמחי: הנקודה השנייה לגבי גיל הפרישה: גיל הפרישה זה אירוע שמבחינתי הוא לרועץ.

דדי שמחי: אני חושב ובטוח שגיל הפרישה של לוחם האש צריך להיות המינימום 55 ומקסימום 57.

דדי שמחי: צריך לראות איך פותרים את האירוע הזה.

דדי שמחי: יש לי עוד אירוע מאוד מאוד חמור ובעייתי זה המעבר בין משמרות ליום.

דדי שמחי: היום לוחם אש שרוצה לעבור מהמשמרת לעבודת יום, הוא מפסיד בגלל זה הרבה מאוד כסף, סכום בלתי הגיוני בעליל וצריך לפתור גם את זה.

דדי שמחי: ואני אגיד לך עוד נקודה מאוד חשובה, גברתי יושבת הראש: לצערי היום בכבאות, כנראה כתוצאה מההיסטוריה, יש לי היום בערך – את, שאת בקיאה בדבר הזה, משהו כמו 20 חוקות שכר שונות.

דדי שמחי: יש לי שמונה שעוני נוכחות שונים.

דדי שמחי: היום, כדי להבין מה קורה בתוך הכבאות, צריך להיות מינימום החשב הכללי.

דדי שמחי: יש לי כבאים שנוסעים באותה כבאית - -

שלי יחימוביץ': ממה זה נובע?

דדי שמחי: זה נובע מה as is הישן.

דדי שמחי: מזה שגוררים - -

שלי יחימוביץ': כי בסך הכל השינוי המבני היה מאוד דרמטי במערך כיבוי האש.

דדי שמחי: נכון מאוד.

דדי שמחי: יש הטוענים שהיה צריך עוד חצי מילימטר של שינוי והיה היפוך שלם של הקערה.

דדי שמחי: זה לא קרה אבל - -

שלי יחימוביץ': כמה לוחמי אש נשארו מהתקופה הקודמת?

דדי שמחי: בערך 1,000.

שלי יחימוביץ': וכמה חדשים?

שלי יחימוביץ': אז זה ארגון ששינה את פניו בצורה מאוד מאוד דרמטית.

דדי שמחי: נכון מאוד.

נאוה בוקר: כן, אבל אתם לא לוקחים בחשבון את אלה שפרשו כי כמות הלוחמים שפרשו, בעצם לא העלינו את מספר כוח האדם בהרבה, ויש גם הרבה אנשי מטה, מנהלה.

דדי שמחי: אין הרבה אנשי מטה.

דדי שמחי: קמב"ץ?

דדי שמחי: קצין מבצעים בתחנה ומפקד תחנה ומפקד מחוז וקצין הדרכה בתחנה הם מטה מבצעי.

דדי שמחי: הם חלק בלתי נפרד מהכוח הלוחים.

נאוה בוקר: מנהלה, נציבות - - -

דדי שמחי: קצין לוגיסטיקה – הרי לא אני אמרתי, קודמי כבר אמרו הרבה לפני שבלי לוגיסטיקה, הם לא מטה.

דדי שמחי: המנהלה הזאת מכפילה כוח.

דדי שמחי: אני לא יכול לעבוד רק עם לוחמים, אני צריך את כל האנשים האלה ולכן זה חשוב.

דדי שמחי: עכשיו, אם אני יכול – גיל הפרישה, דיברנו.

דדי שמחי: מעבר משמרות ליום - -

טלב אבו עראר: אולי תתייחס בבקשה למה שביקשתי, למה שדיברתי.

שלי יחימוביץ': רגע טלב, תן לו.

דדי שמחי: תאמין לי, התכוננתי.

דדי שמחי: הכינו לי גם דף.

שלי יחימוביץ': יש לו די הרבה נקודות לענות עליהן.

דדי שמחי: אז זה לגבי גיל הפרישה.

דדי שמחי: אני חושב שכבאות והצלה בישראל – חייב להיות גוף ביטחוני על כל המשתמע, ואז חלק גדול מאוד מהבעיות יפתרו, גם בעיית גיל הפרישה, גם בעיית המעבר ממשמרות ליום, בטוח במדינה כמו שלנו, שלא מאוימת רק משריפות ופגעי טבע אלא גם מאיומי המלחמה והטרור.

שלי יחימוביץ': אזורי חיץ.

דדי שמחי: אזורי חיץ - אנחנו הוצאנו תקנות כבר בנובמבר 2016 על אזורי חיץ.

דדי שמחי: תקנות מקצועיות מאוד שאומרות מה צריך לעשות ומה צריך להיות.

יואל חסון: מתי הוצאתם?

דדי שמחי: בנובמבר 2016 יצאו תקנות לגבי אזורי חיץ.

דדי שמחי: זה 76 מטר שצריך לדלל את הצמחייה בהתאמה.

דדי שמחי: פרסמנו את רשימת הישובים שצריכים לפעול בהתאמה.

דדי שמחי: כיוון שאני לא יכול לחייב את הישובים לבצע את הדברים האלה כי במצטבר, הסכום שזה אמור לעלות זה 300,000,000 שקלים, וסוכם בזמנו, כך הבנתי, עם הקק"ל שהם יעבירו את הסכום, יש פה עכשיו איזה ויכוח שהוא לא ברמתי, האם הכסף שקק"ל העבירה כולל את ה-300,000,000 או לא כולל את ה-300,000,000 ש"ח.

שלי יחימוביץ': לפי קק"ל כולל ולפי הממשלה לא כולל.

יואל חסון: גברתי היושבת ראש, אחרי מה שהממשלה עושה לקק"ל, אני לא בטוח שגם הכסף הזה יגיע.

שלי יחימוביץ': אבל הם רוצים לקבל שני מיליארד, ומתוך השני מיליארד אולי הם יקצו את ה-300,000,000 האלה.

יואל חסון: אשרי המאמין.

אוריאנה אלפסי: הם אומרים שזה הוקצה למטרות אחרות שאינן קווי חיץ.

שלי יחימוביץ': הממשלה אומרת.

אוריאנה אלפסי: אגף התקציבים.

אוריאנה אלפסי: ממש באלו המילים.

שלי יחימוביץ': שהם מלכתחילה לא יועדו לאזורי חיץ.

שלי יחימוביץ': טוב, אנחנו תכף נשמע אותם.

נאוה בוקר: אבל לא מכבדים החלטה של ועדת הפנים?

נאוה בוקר: זה אושר הרי.

נאוה בוקר: דני עטר התחייב וזה אושר על ידי ועדת הפנים בהצבעה.

נאוה בוקר: אז מה?

נאוה בוקר: אין חובה לקיים את ההחלטה הזאת?

שלי יחימוביץ': אושר במה?

שלי יחימוביץ': בחקיקה?

שלי יחימוביץ': את בוודאי יודעת, חברת הכנסת בוקר, שהצבעה בוועדה על החלטה מסוימת, אין לה תוקף מעשי ואני אגיד לך גם יותר מזה: גם החלטת ממשלה בנושא מסוים, רוב הסיכויים שהיא לא תתקיים.

שלי יחימוביץ': כל עוד אגף תקציבים לא מעביר את הכסף ושם את החותמת וצובע את הכסף, אין החלטה.

נאוה בוקר: אז מה יהיה?

שלי יחימוביץ': תכף נראה.

דדי שמחי: לגבי אזורי חיץ – זה 300 - - - אני נפגשתי עם פורום ראשי הרשויות לפני שבועיים ואמרתי להם שאני ממליץ להם שחשוף עדיף משרוף גם אם אין לזה תקציבים.

דדי שמחי: ראו אירוע זיכרון יעקב, ראו אירוע חיפה - -

שלי יחימוביץ': משהו מאזורי החיץ כן נעשה?

דדי שמחי: כן, קורה.

שלי יחימוביץ': איזה אחוז מאזורי החיץ?

דדי שמחי: האחוזים הם אחוזים קטנים אבל זה קורה במיוחד בשל מה שנקרא יוזמה ונחישות של אותו ראש רשות מקומית כי הוא הבין שבסוף שווה לו להשקיע כי אחרת האזור יישרף.

דדי שמחי: אין ספק שצריך לפתור את הנושא הזה.

דדי שמחי: למיטב הבנתי, השר לבט"פ מטפל בזה, וזה אמור להתקדם.

דדי שמחי: הנושא הבא שדובר עליו זה על תחנות במגזר הערבי.

דדי שמחי: לצערי הרב, אני יכול לחזק חלק ממה שאתה אומר, לא את מספר התחנות אבל בכל שנה יש כ-17 אנשים שנספים כתוצאה מדליקות במדינת ישראל.

דדי שמחי: הרוב המוחלט הוא מהמגזר הערבי ולכן אנחנו פועלים בתחום הזה במספר מישורים.

דדי שמחי: מישור אחד זה המישור של הסברה ומניעה - -

שלי יחימוביץ': וספציפית למגזר הבדואי שעליו דיבר חבר הכנסת אבו עראר?

דדי שמחי: אין לי פה את הפילוח.

דדי שמחי: לפני חודשיים עשיתי יום קהילה במגזר הבדואי.

דדי שמחי: נפגשתי עם כל ראשי הרשויות במגזר הבדואי.

דדי שמחי: אנחנו נפגשנו עם הרשות לפיתוח – אני לא בקי במינוח.

דדי שמחי: הרשות של - - - לעשות שיתוף פעולה במערך הבדואי.

טלב אבו עראר: עם איזה בדואים?

דדי שמחי: יש לנו תחנה ברהט.

דדי שמחי: אנחנו בונים עכשיו תחנת מתנדבים בכסייפה ואני יכול לספר לך, התכוננתי לדיון, לפני שבועיים רכשנו מגרש בחורה להקים תחנת כיבוי בחורה.

דדי שמחי: השר לבט"פ הנחה לתת דגש בכיוון הזה, אז אני מקווה שנקבל תקציב לתר"ש הבא, נבנה תחנה - -

טלב אבו עראר: אפשר לעשות גם בערערה, בכביש 25.

שלי יחימוביץ': טוב, אנחנו לא נקבע כאן עכשיו מיקומים לתחנות כיבוי אבל הטענה של חבר הכנסת טלב אבו עראר שהשריפות, בסוף לא מערך הכיבוי מכבה אותם אלא התושבים עצמם, זה נכון?

דדי שמחי: אני מציע לחבר הכנסת הנכבד, אני מזמין אותך לבוא לביקור במחוז דרום.

דדי שמחי: אני אראה לך את כל הדוח ואתה תראה כמה שריפות אנחנו כיבינו.

טלב אבו עראר: אני לא מכחיש.

שלי יחימוביץ': אמרת את זה בצורה נורא גורפת, שאת כל השריפות במגזר הבדואי מכבים התושבים הבדואים.

טלב אבו עראר: - - - שיש רק בישוב אחד כיבוי אש, זו המציאות.

טלב אבו עראר: אני לא ממציא דברים גברתי.

שלי יחימוביץ': חס וחלילה.

שלי יחימוביץ': כזה דבר לא אמרתי.

טלב אבו עראר: הם באים אבל מגיעים באיחור.

אוריאנה אלפסי: במחוז דרום יש 22 תחנות.

קריאה: שם שכיחות השריפות יותר גבוהה.

שלי יחימוביץ': תמשיך בבקשה.

דדי שמחי: זה לגבי התחנה בחורה, נקים תחנות מתנדבים.

דדי שמחי: אנחנו עושים הסברה בבי הספר, גם עשינו הסברה פעם ראשונה בהיסטוריה במזרח ירושלים, בבית ספר לבנות.

סעיד אלחרומי: אולי לגבי תחנות מתנדבים – תסביר לי קצת.

סעיד אלחרומי: יש שם עובדים שיהיו?

סעיד אלחרומי: יש רכב כיבוי?

דדי שמחי: בוודאי.

סעיד אלחרומי: מי יפעיל אותו?

סעיד אלחרומי: מה הכוונה תחנת מתנדבים?

דדי שמחי: מכיוון שאין סיכוי שגם אם נלך – דרך אגב, גם התרחיש של הטכניון שמדבר על להגיע לכל שריפה בשבע דקות, זה לא קורה בכל העולם.

דדי שמחי: אפילו בלוס אנג'לס יגידו לך 15 דקות בחלק מהמקומות אבל זה בהכפלת הכוח על ידי יחידות מתנדבים.

דדי שמחי: כלומר, תהיינה יחידות מתנדבים בישובים מבודדים.

דדי שמחי: המשמעות היא שבטירה יש לי תחנת מתנדבים עם 20 מתנגדים עם רכב כיבוי.

דדי שמחי: יש להם מדים, הם עוברים הכשרה ואם יש שריפה, התחנה האזורית מקפיצה אותם והם קופצים לכבות את השריפה.

סעיד אלחרומי: הרכב נמצא שם?

שלי יחימוביץ': אני מבקשת, אני תכף אתן לך רשות דיבור, בסדר?

דדי שמחי: בוודאי.

דדי שמחי: יש שם תחנת הזנקה.

דדי שמחי: יש שם 20,30 מתנדבים עם מדים שעברו הכשרה, עם רכב שאני נותן להם, כבאית שאני נותן להם וזה עובד.

דדי שמחי: יש כאלה בטירה, יש לנו מתנדבים באבו סנאן, יש לנו כאלה בכפר עזה, באיו"ש, ובעזרת השם, אינשאללה, יהיה גם בכסייפה.

דדי שמחי: זה מה שהולך להיות.

דדי שמחי: לגבי בניינים גבוהים: אנחנו עשינו בדיקה ויש חוסר התאמה בין הנתונים.

דדי שמחי: להבנתנו, יש 42,000 בניינים גבוהים.

דדי שמחי: זה מעל 29 מטר, שזה פחות או יותר 10 קומות.

דדי שמחי: לדעתי עניתי על הכל.

שלי יחימוביץ': בסדר, ישאלו אותך עוד שאלות בהמשך.

שלי יחימוביץ': חברי הכנסת, בקצרה.

שלי יחימוביץ': חבר הכנסת סעיד אלחרומי, בבקשה.

סעיד אלחרומי: תודה גברתי.

שלי יחימוביץ': אני מבקשת מחברי הכנסת, אנא בקצרה.

שלי יחימוביץ': זה דיון קצר, דיון מהיר, אז נאפשר גם לכל האורחים לדבר.

סעיד אלחרומי: תודה גברתי היושבת ראש, גם ליוזמי הדיון החשוב הזה.

סעיד אלחרומי: אני חושב שבכלל נושא הכבאות עלה לתודעה הציבורית אחרי האסון, האסון שקרה.

סעיד אלחרומי: זה אסון שכולנו זוכרים אותו ואנחנו לא צריכים ניעור כל כמה שנים כדי להתעורר ולהתלבש על נושא חשוב במדינה.

סעיד אלחרומי: אני חושב שיש חשיבות מאוד גדולה לדיונים כאלה, למעקב צמוד אחרי נושא חשוב זה.

סעיד אלחרומי: ולדדי אני אומר: אנחנו אתך, עם הרשות.

סעיד אלחרומי: הדיונים האלה הם ללחוץ על הגורמים המסוימים שאמורים להעביר תקציב, שאמורים לחזק את הרשות, המטרה שלנו שרשות הכיבוי תגיע למצב האופטימלי של שירות תקין לתושב, לכלל התושבים.

סעיד אלחרומי: אני שאלתי לגבי נקודות המתנדבים, אני חושב שזה רעיון טוב, רעיון מצוין, שאפשר להרחיב אותו.

שלי יחימוביץ': זה גם קיים במערך כיבוי אש.

סעיד אלחרומי: הוא אמר לי שזה בכסייפה, בחורה רכשו עכשיו מגרש אבל אפשר להרחיב אותו למקומות אחרים ואז מספקים את רכב הכיבוי.

סעיד אלחרומי: מד"א עושה את זה בצורה מצוינת ביישובי הבדואים וזה מאוד מצליח.

סעיד אלחרומי: תודה.

שלי יחימוביץ': חברת הכנסת מלינובסקי, בבקשה.

יוליה מלינובסקי: תודה רבה גברתי היושבת ראש.

יוליה מלינובסקי: אני מכירה את הכיבוי מ-2008, עוד כשהייתי חברת מועצה.

יוליה מלינובסקי: אז לעומת מה שהיה בפועל, בשטח, היום המצב אידיאלי.

שלי יחימוביץ': חד-משמעית.

יוליה מלינובסקי: מה שהיה באיגודי ערים בזמנו.

יוליה מלינובסקי: ..

יוליה מלינובסקי: אבל אני רוצה שאנחנו נפנה את תשומת ליבנו לכמה נקודות כי זה הנכס הכי גדול למערכת בני אדם, זה החומר האנושי.

יוליה מלינובסקי: זה אנשים שיוצאים למשימה.

יוליה מלינובסקי: לאור ההיסטוריה, אף אחד לא אשם בכך אבל לאור ההיסטוריה יש לנו פערי שכר אדירים בכבאות, וזה לא טוב לאף אחד.

יוליה מלינובסקי: נכון?

יוליה מלינובסקי: יש לנו אנשים שעובדים כתף לכתף ומרוויחים פי שלוש יותר או פחות, איך שנסתכל על זה, באותו רכב ובאותה משימה.

יוליה מלינובסקי: יש לנו אבטלה סמויה בכבאות.

יוליה מלינובסקי: אם אנחנו עכשיו נבדוק כמה אנשים בגלל הגיל ומצב פיסי ויש גם את הנתונים בדוח, לא מסוגלים לבצע את תפקידם ומעבירים אותם לתפקיד כזה או אחר או שהם פשוט – נושא גיל הפרישה הוא נושא קריטי כי ברור שכולנו בגיל מסוים, לבצע את אותן משימות כפי שאנחנו מצפים שהכבאי יבצע, זה מאוד קשה.

יוליה מלינובסקי: הבעיה פה הרבה יותר עמוקה כי הכל התחיל ברפורמה הגדולה אז, שאחד הדברים למה הם לא כמו שוטרים או סוהרים?

יוליה מלינובסקי: בגלל הדרישה לוועדת העובדים.

יוליה מלינובסקי: האבטלה הסמויה, העבודה כתף אל כתף שזה פערי שכר.

יוליה מלינובסקי: פערי שכר, הכל נובע משם.

יוליה מלינובסקי: אני בהחלט, אני מאוד מכבדת אותך, אני לא נגדכם אבל אם אנחנו רוצים כבאות טובה, כבאות מקצועית, כבאות שיודעת לענות לכל הדרישות ושמכבדת את עצמה, צריך לעשות שינוי יסודי.

יוליה מלינובסקי: ואגב, גברתי היושבת ראש, את יודעת למה לא היה גיוס בשנה שעברה בכבאות?

יוליה מלינובסקי: בגלל הוויכוח בין ההנהלה וועד העבודים.

יוליה מלינובסקי: זאת אומרת, - -

שלי יחימוביץ': ויכוחים בין הנהלה לוועדת עובדים אפשר לפתור בהידברות טובה, ואני מברכת על זה שלכבאים יש ועד עובדים.

שלי יחימוביץ': זה חשוב מאוד.

שלי יחימוביץ': בכל העולם זה ככה.

דדי שמחי: אפשר להתווכח על זה.

שלי יחימוביץ': אגב, ברוב העולם גם המשטרה מאוגדת.

שלי יחימוביץ': אנחנו יוצאי דופן.

יוליה מלינובסקי: זה לא צריך להיות חד-משמעי.

יוליה מלינובסקי: יכול להיות שוועד העובדים – זה מצוין לדברים מסוימים אבל בגופים כמו כבאות, שזה באמת גוף מציל חיים ובגופים כמו משטרה וסוהרים, את לא מצפה שהמשטרה לא תצא לטפל בפשע בגלל הוויכוחים - -

שלי יחימוביץ': עוד לא קרה שכבאים לא יצאו לכבות שריפה בגלל שהם היו בסכסוך עבודה.

שלי יחימוביץ': מעולם מעולם מעולם.

שלי יחימוביץ': הם האנשים הכי אחראים שיש.

יוליה מלינובסקי: נכון.

יוליה מלינובסקי: אני מנסה להתקדם לכיוון אחר - זה מה שיש.

יוליה מלינובסקי: זה נבע מהיסטוריה מסוימת, טוב שזה כבר לא שם אבל עדין זו הבעיה האקוטית בכל הסיפור הזה כפי שהגדרתי אותו.

יוליה מלינובסקי: גם פערי שכר, אני חושבת שזה אפילו פוגע.

יוליה מלינובסקי: שני אנשים ברכב אחד לאותה משימה מרוויחים סכומים שונים בתכלית.

יוליה מלינובסקי: גם הנושא של – ואתה יודע את זה, בן אדם בגיל 57, 60 לא מסוגל לעשות את אותה עבודה.

יוליה מלינובסקי: אז אנחנו מחפשים להם הכשרה אחרת, שזה לא עובד כי יש שם גם כן - -

קריאה: - - -

יוליה מלינובסקי: אז זה נקרא אבטלה סמויה.

יוליה מלינובסקי: אני חושבת שהבעיות האלה גם כן צריכות טיפול והתייחסות.

קריאה: - - -

שלי יחימוביץ': רגע, אני אתן לך רשות דיבור תכף.

יוליה מלינובסקי: אל תפרשו אותי לא נכון.

יוליה מלינובסקי: זה לא נגד, זה בעד ארגון הכבאות.

יוליה מלינובסקי: תודה.

יוליה מלינובסקי: זה בעד, זה בעדכם, זה בעדנו, הציבור הרחב.

יוליה מלינובסקי: תודה רבה.

שלי יחימוביץ': בהחלט.

שלי יחימוביץ': אנחנו רוצים להושיט כל סיוע אפשרי, אם אפשר, למערך הכיבוי, לעובדיו ולמנהליו.

שלי יחימוביץ': חבר הכנסת גנאים, בבקשה.

מסעוד גנאים: תודה גברתי היושבת ראש.

מסעוד גנאים: אני גם מברך את חברי על הדיון החשוב הזה.

מסעוד גנאים: אין ספק שהנושא חשוב מאוד, מדובר בחיי אדם.

מסעוד גנאים: אני חושב שבעניין הכבאות צריך את שני המישורים החשובים: עניין המניעה, עניין התודעה והחינוך לחיים בטוחים כדי למנוע את השריפות.

מסעוד גנאים: זה חשוב מאוד.

מסעוד גנאים: אנחנו יודעים שהאחוז הגבוה, לצערי הרב, למשל הילדים הנפגעים או אפילו המתים, זה מתאונות חצר, אם זה גם משריפות, זה במחוז דרום, בישובים הערבים בדרום ובכלל אצל הערבים.

מסעוד גנאים: לכן, צריך להשקיע מאוד בחינוך ובהעלאת התודעה.

מסעוד גנאים: דבר שני, היה לי ואני אז נדרשתי לו והיה לי דיון על עניין הכבאות בחברה הערבית בוועדה של נאוה, ועדת המשנה לכבאות והצלה, שעושה עבודה נהדרת ומצוינת.

נאוה בוקר: תודה רבה.

מסעוד גנאים: ויחד דיברנו על עניין פתיחת תחנות או נקודות בחברה הערבית, והיה דיבור על העניין של תמרה ושל ערב ֶה.

מסעוד גנאים: אני מאוד רוצה לשמוע מה קרה שם, אם יש התקדמות?

נאוה בוקר: גם סחנין, 40 דקות הגעה.

שלי יחימוביץ': 40 דקות הגעה?

שלי יחימוביץ': זה מזעזע.

מסעוד גנאים: שם יש בעיה.

מסעוד גנאים: אני פה אומר לכל האחראים בעניין הכבאות וההצלה שאנחנו כולנו בסוף באים כדי לתמוך בכם משום שמדובר בדבר שמציל חיי כולם.

מסעוד גנאים: תודה.

שלי יחימוביץ': תודה.

שלי יחימוביץ': האוצר, אנחנו ספציפית עכשיו על קווי החיץ.

עמיחי דוד: אני אתחיל בזה שאגיד שלגבי העלות שלהם אנחנו כרגע מבצעים בחינה מחודשת.

עמיחי דוד: הגיעו אלינו כל מיני נתונים שגורמים לנו לחשוב שאולי העלות שהוצגה בהתחלה אולי היא לא העלות - -

שלי יחימוביץ': שהיא יותר נמוכה ממה ש - -

עמיחי דוד: אנחנו לא יודעים.

עמיחי דוד: כרגע, בבחינה מחדש, נאמר גם במסגרת הדוח שצפויה פגישה בזמן הקרוב, זה נכון.

שלי יחימוביץ': פגישה בין מי למי?

עמיחי דוד: פגישה פנימית בנוגע לעלויות.

עמיחי דוד: אני רפרנט בט"פ.

עמיחי דוד: זה לגבי העלויות של קווי החיץ.

עמיחי דוד: חוץ מזה, זה נכון לגבי הפרויקטים של קק"ל, שעוד לפני שזה הועלה, הפרויקטים של קק"ל היו סגורים אבל זה כן הועלה במסגרת הדיונים.

עמיחי דוד: בקק"ל הוחלט לממן פרויקטים אחרים ולכן, כרגע אנחנו בוחנים - -

שלי יחימוביץ': הכסף שקק"ל העבירו נועד מלכתחילה לקווי החיץ ואחר כך מוסב למטרה אחרת?

עמיחי דוד: עד כמה שאני יודע לא.

שלי יחימוביץ': טוב, מלכתחילה מה שאתה אומר שלא הועבר כסף מקק"ל לצורך הזה אלא לצרכים אחרים?

עמיחי דוד: היתה בחינה מחודשת וניסיון - -

שלי יחימוביץ': בחינה מחודשת של מי?

עמיחי דוד: של הפרויקטים של קק"ל.

שלי יחימוביץ': באוצר.

שלי יחימוביץ': אחרי שהכסף הזה יועד לקווי החיץ?

עמיחי דוד: לא רק באוצר, ביחד עם קק"ל היתה בחינה מחודשת של הפרויקטים וניסיון להוסיף.

עמיחי דוד: זה לא היה במסגרת הפרויקטים לפני וזה לא הגיע לסיכום.

עמיחי דוד: יש דיון פה, בתוך הדוח שאומר שזה בגלל הממשלה אבל זה לא - -

שלי יחימוביץ': אבל סליחה שאני מתעקשת – קק"ל, מבחינתם, העבירו במסגרת המיליארד או מה שזה לא יהיה 300,000,000 לקווי חית.

שלי יחימוביץ': הם מבחינתם העבירו ואתם אמרתם: לא, אנחנו מתעדפים פרויקטים אחרים?

עמיחי דוד: היה סכום מסוים שהיה צריך לעבור, היה סכום כולל לפרויקטים ואחרי זה,

עמיחי דוד: לא, לא.

עמיחי דוד: היה סכום מסוים שהיה אמור לעבור - -

שלי יחימוביץ': והוא לא עבר.

עמיחי דוד: לא, היה סכום כולל לפרויקטים, שאחרי זה, במסגרת הסכום הזה בחנו איזה פרויקטים אמורים - -

שלי יחימוביץ': לא יכול להיות, זה לא הגיוני.

שלי יחימוביץ': קודם מעבירים סכום ואחרי זה מחליטים לאיזה פרויקטים?

שלי יחימוביץ': לא נשמע לי הגיוני.

עמיחי דוד: קודם ידעו מה הסכום, ואז בחנו איזה פרויקטים יכולים להשמיש את הסכום הזה לטובתם.

נאוה בוקר: סליחה, אתה מדבר על ועדת הארבעה?

עמיחי דוד: כן.

נאוה בוקר: שיושבים מזכיר הממשלה ועוד מנכ"ל משרד ראש הממשלה - -

עמיחי דוד: אני מדבר על דיונים, אני לא הייתי בוועדה, אני לא יודע מה היה בדיונים של ועדת הארבעה שדיברו על הפרויקטים - -

דוד דהאן: בין מקרקעי ישראל לקק"ל יש דיבורים ביניהם - - -

שלי יחימוביץ': כאמור, לצערי הרב מאוד אין כאן נציג של קק"ל אבל נציג שמורות הטבע והגנים אולי – הוא הלך.

עמיחי דוד: לא, אבל זה לא במסגרת רשות הטבע והגנים, זה במסגרת של קק"ל.

עמיחי דוד: זה לגבי הקווי חיץ.

עמיחי דוד: אני רוצה להוסיף לגבי התקציב והתר"ש של הכבאות – במסגרת דיוני התקציב הקרובים ל-2019, הכבאות כמובן מוזמנים להעלות את הנושא של התר"ש הבא דרך המשרד לביטחון פנים במסגרת דיוני התקציב שלהם.

עמיחי דוד: הועלה כאן גם טיעון שלא כל התקציבים במסגרת התר"ש הקודם הועברו.

עמיחי דוד: זה לא נכון, התקציבים הועברו חוץ מכמובן התקציבים של 2018 שיועברו ב-2018.

עמיחי דוד: בנושאי שכר – גיל הפרישה: הגיל של הכבאים, כמו כל שאר עובדי המדינה במסגרת נציבות שירות המדינה ולכן, יש כללים של נציבות שירות המדינה ושל כלל עובדי המדינה - -

שלי יחימוביץ': זה ברור לכם שלא יכול להיות לוחם אש בן 65.

עמיחי דוד: נכון.

עמיחי דוד: יש פה בעיה נקודתית.

עמיחי דוד: אנחנו לא מתנגדים עקרונית להפיכה של הכבאות לגוף ביטחוני.

עמיחי דוד: דיברנו על זה גם ישירות עם הכבאות.

שלי יחימוביץ': בתנאי שלא יהיו מאורגנים מן הסתם.

עמיחי דוד: לא נכנסנו לאיך ולמה.

עמיחי דוד: עקרונית, אין לנו התנגדות אבל זה דורש בחינה, זה נושא משמעותי שהתחלנו לדבר אתו יחד עם הכבאות.

שלי יחימוביץ': משמעותי מאוד גם מבחינה תקציבית.

עמיחי דוד: נכון.

עמיחי דוד: אני לא יודע גם אם מבחינה תקציבית.

עמיחי דוד: זה הועלה במסגרת שיחות שלנו עם הכבאות.

עמיחי דוד: אני לא יודע מה המשמעות התקציבית של זה.

עמיחי דוד: אין לנו התנגדות עקרונית, אנחנו מוכנים - -

שלי יחימוביץ': קובי דדון, תציג את עצמך ותוארך המלא.

יעקב דדון: אני מארגון העובדים.

יעקב דדון: לא חשבתי לדבר פה כי יש לי תיאום עם הנציב אבל מאחר ודיברו על עובדים ואבטלה סמויה אני חייב לדבר.

יעקב דדון: עובד, אני חושב שמתחילת תהליך הקליטה ועד הפרישה שלו, הוא עובר כל מיני אירועים שהם מאוד קשים.

יעקב דדון: לא משנה אם זה חבר כנסת או כל בן אדם שחושב, שרואה כבאי, מה הוא עובר בתהליך, אם זה אירועים קשים, אם אנחנו רואים גופות, אם אנחנו נקלעים לאירועים שאנחנו עלולים גם למות.

יעקב דדון: הסיכון שלנו הוא רגעי, יום יומי לאורך כל השירות שלנו.

יעקב דדון: ולבוא ולהגיד אבטלה סמויה זה קצת מעליב.

יעקב דדון: זה קצת מעליב שבן אדם שאחרי 10 שנים או אפילו אחרי שנה נפצע וצריך לשבת בבית שנתיים ולהיות נתמך על ידי ביטוח לאומי – להגיד אבטלה סמויה, שאני צריך לדאוג לו לפרנסה, זה לא יפה.

יעקב דדון: הכבאים עובדים מאוד קשה.

יעקב דדון: אדוני הנציב בא מהצבא ורואה את הכבאים, הוא מסתובב בכל התחנות.

יעקב דדון: אנחנו עובדים קשה.

יעקב דדון: נכון שצריך להוריד את גיל הפרישה אבל מפה לאבטלה סמויה, אני לא מקבל את זה.

שלי יחימוביץ': יוזמי הדיון, יש מישהו שאתם רוצים לשמוע או לשאול אותו שאלה נוספת?

יואל חסון: אני רוצה להגיד משפט: תראו, אנחנו שומעים את הנציב הזה לא רק בדיון הזה אלא גם בדיונים אחרים.

יואל חסון: אתה באמת מדבר גם מתוך גאוות יחידה וגם רצון לחזק את הגוף שאתה עובד מולו אבל אני חושב שאתה צריך לראות בנו, בכנסת, גורם שאתה צריך קצת פחות להתגונן ויותר לשתף כי אני חושב שעדין יש המון בעיות ואתה יודע שיש בעיות כי אתה מתמודד אתן יותר מאתנו.

יואל חסון: אני חושב שהרבה פעמים, גם ראיתי אותך בדיונים אחרים בוועדת הפנים, אתה עוד במקום של התגוננות מול חברי הכנסת.

יואל חסון: אני אומר לך שחברי הכנסת, לא קואליציה, לא אופוזיציה, כולם באמת רוצים כי הכנסת באמת ליוותה את התחום הזה ותרמה תרומה עילאית לעובדה שהממשלה החליטה לשים לזה פתאום תשומת לב.

יואל חסון: אני אומר לך שלצערי לא האסון היה מספק פה אם הכנסת לא היתה לוקחת את זה ממש כפרויקט וגם זה חצה קואליציה-אופוזיציה.

יואל חסון: אז אני הייתי רוצה קצת יותר להבין מה באמת חסר, מה הדבר הכי דחוף עכשיו לעשות, שאותו נעלה לראש סדר העדיפויות ונילחם על זה.

שלי יחימוביץ': נציג מבקר המדינה יובל חיו, מנהל החטיבה שאחראי בין היתר על ביטחון פנים וראשות הכבאות.

שלי יחימוביץ': בבקשה יובל.

יובל חיו: גברתי יושבת הראש, אני אולי אפתח בכך שמשרדנו עוסק כמעט באופן רצוף בביקורת על ראשות הכבאות.

יובל חיו: זה התחיל, אני אציין את השנים האחרונות, את הדוח על אסון הכרמל ולאחר מכן התמודדות עם שריפות בבניינים רבי קומות והיערכות להתמודדות עם אירועי חומרים מסוכנים לאחר שהרשות קיבלה סמכויות בתחום הזה.

יובל חיו: לאחרונה פרסמנו דוח לא פשוט, מורכב, בנושא של ניהול ההון האנושי בראשות הכבאות וההצלה, ואני כן יכול לומר שאנחנו עוסקים גם השנה בדוח ביקורת, שבין היתר יעסוק בשאלת אזורי החיץ וההתקדמות או חוסר ההתקדמות שיש בתחום הזה, ואנחנו שוקלים להיכנס בעת הקרובה גם לכל הנושא של טייסת הכבאות.

יובל חיו: אז זה קודם כל כדי לתת איזו שהיא תמונת-על לגבי העיסוק שלנו.

יובל חיו: אני אתייחס קונקרטית לדוח שפורסם לאחרונה כי זה סדר הדברים הנכון, להתייחס למה שפורסם, ואני אומר שהדוח על ניהול ההון האנושי העלה ממצאים מהותיים על הכשירות המקצועית, הגופנית והבריאותית של לוחמי האש.

יובל חיו: אני לא אכנס כרגע לפירוט הממצאים אבל אני אומר את זה ככותרת:

יובל חיו: כן צריך לתת את הדעת לפערים שהועלו.

יובל חיו: אנחנו היינו בשיח עם הפיקוד של ראשות הכבאות.

יובל חיו: הם ערים לפערים האלה, הם יודעים שהם צריכים להתמודד אתם, ומאחר ומדובר בגוף חירום אז הצורך פה מודגש עוד יותר.

יובל חיו: עסקנו במעגל נוסף במסגרת הדוח הזה, בכל הנושא של ניהול תחום השכר ותשלומי השכר בראשות, ואם אני אצביע על נקודה ספציפית שמשקפת את המעגל הזה, זה חולשה מהותית בתחום הבקרה על התחום הזה.

יובל חיו: המשמעות של זה, זה לא מעט כסף.

יובל חיו: אנחנו לא באים בדוח לומר לאיזה כיוון הדברים הולכים.

יובל חיו: אין את הבקרה שלפיה ניתן לדעת האם משולמים התשלומים כפי שהם צריכים להיות משולמים, ומדובר בהיקף כספי אדיר.

יובל חיו: גברתי היושבת ראש, אתייחס בסוף הדברים כרגע לשני תחומים: אם אני יוצא מתוך הדוח שפורסם במאי האחרון אז אני יכול לומר שקיים הקושי בתוך הארגון לחבר בין היותו גוף מבצעי, גוף חירום שעוסק בהצלת חיים שאמור לפעול על בסיס מבצעי ופיקודי לבין ארגון שאמור לטפל, לנהל מאות אלפי עובדים עם היבטים של שכר ויחסי עבודה והכשרה ותנאים שלה אנשים האלה.

יובל חיו: החיבור בין שני המעגלים הללו לא מתקיים ברשות עדין בצורה יציבה עם רמות קשיים שאנחנו מכירים בארגונים בממוצע במערכת הציבורית.

יובל חיו: וכשזה בא לידי ביטוי בגוף חירום, זה בעייתי.

יובל חיו: אני חושב שגם הנציב וגם הארגון עצמו יודע שזו בעיה שנמצאת על סדר היום.

יובל חיו: שוב, כמשרד מבקר המדינה אנחנו לא ננקוט עמדה לכיוון כזה או אחר אבל מרגע שזה כבר מלווה את הארגון שנים, אני חושב שגם השרים שאחראים על הנושא הזה – אני מדבר על השר לביטחון פנים בהיבט האחריות הישירה, אני גם מדבר על שר האוצר שיש לו זיקה לתחום הזה – ככל שהדברים אינם מגיעים להסדרה וליציבות, צריכה להיות מעורבות של השרים בנושא הזה.

יובל חיו: והצד השני הוא הצד שדיברו עליו פה, הוא הנושא של הנחת תר"ש מסודר לארגון.

יובל חיו: הגדרה ברורה של איום הייחוס, ומתוך זה לבנות את בנין הכוח ולדבר על הפעלת הכוח בצורה שוטפת ומסודרת.

יובל חיו: זה תחום שאני לא אפרט בו כי כרגע אין דוח ספציפי מהתקופה האחרונה שעוסק בזה.

יובל חיו: שני המעגלים האלה, אני חושב שהם המעגלים המהותיים שאתם הרשות צריכה להתמודד.

שלי יחימוביץ': משפט סיכום כי אנחנו צריכים לסכם.

דדי שמחי: אני רוצה לומר לחבר הכנסת חסון:

דדי שמחי: אני מבין מה הפוטנציאל ואני אומר לך דבר כזה: הבעיה המרכזית היום בכבאות והצלה היא בעיית תרבות ארגונית ויחסי עבודה, ויש אנשים שבורחים מהאירוע הזה.

דדי שמחי: זו הבעיה המרכזית, לא שום בעיה אחרת.

דדי שמחי: אני אומר עוד פעם - -

שלי יחימוביץ': מי בורח מזה?

דדי שמחי: - - אני גם מצולם.

דדי שמחי: זאת בעיית יחסי עבודה ובעיית תרבות ארגונית.

דדי שמחי: זה הכל.

דדי שמחי: כל השאר פתיר לחלוטין.

דדי שמחי: אני מאמין שיהיה תר"ש, אני מאמין שהתקציבים יגיעו אבל הבעיה, מה שעוצר את הכל זה תרבות ארגונית ויחסי עבודה.

דדי שמחי: אני לא ידעתי שנמצא פה רפרנט המבקר.

דדי שמחי: אני הבאתי את הדוח הזה, גברתי יושבת הראש, זה דוח מכונן.

דדי שמחי: יצא במאי, חודש אחרי שהגעתי.

דדי שמחי: זה דוח מכונן.

דדי שמחי: אם יטופל מה שכתוב כאן בדוח, אני מתחייב כאן קבל עם ועדה, שהכבאות תקפוץ 20 שנים קדימה, חד וחלק.

דדי שמחי: זה דוח שכתב המבקר, דווח מכונן.

שלי יחימוביץ': כמה אתם קרובים ליישום הדוח הזה באחוזים?

דדי שמחי: 10% זה אופטימי.

שלי יחימוביץ': 10% זה יותר מאפס.

דדי שמחי: ולמרות שיושבים פה נציגי הוועדה, יש לי הסכם שלום, הסכם "סייקס פיקו" שאפשר להתקדם קדימה.

דדי שמחי: אני אומר חד וחלק: אם שואלים אותי מה אתה רוצה?

דדי שמחי: אתה שואל אותי אדוני, חבר הכנסת, מה אתה רוצה?

דדי שמחי: שזה ייפתר.

דדי שמחי: השאר, אני פותר את הכל.

דדי שמחי: תבדוק אותי.

שלי יחימוביץ': חברים, קודם כל תודה למציעים על הדיון החשוב.

שלי יחימוביץ': חבר הכנסת טלב אבו עראר, חבר הכנסת יואל חסון, חברת הכנסת נאוה בוקר.

שלי יחימוביץ': אני מודה גם לך רב טפסר דדי שמחי.

שלי יחימוביץ': אין שום ספק ושוב, זה מוסכם על כולנו שנציבות הכיבוי עברה שינוי דרמטי בגלל כמה גורמים, חלק מהם טראגיים אבל זאת עובדה.

שלי יחימוביץ': אני לא מצליחה להבין למה צריך הסכם שלום ביניכם לבין הוועד.

שלי יחימוביץ': אני לא רואה שום סיבה למלחמה.

שלי יחימוביץ': הרי גם ההנהלה וגם הוועד רוצים את טובת הארגון ורוצים לשרת את הציבור.

שלי יחימוביץ': ולכן, לא המצאתם את סוגיית יחסי העבודה במשק והדברים האלה הם ברי פתרון.

שלי יחימוביץ': התפקיד של האדון הזה הוא לייצג את העובדים, הוא עושה את מלאכתו נאמנה, והם בשום פנים ואופן לא רוצים לפגוע בארגון.

שלי יחימוביץ': הרי העובדים זה המשאב שלכם, אין לכם משאב אחר.

שלי יחימוביץ': יש כמובן משאבים אחרים, יש ציוד וכן הלאה אבל בלי לוחמי אש מצוינים הדבר הזה לא יתפקד.

שלי יחימוביץ': לגופו של עניין, יש כמה דברים שאנחנו כן מבקשים לברר: הוועדה, בדיון הבא שלה בעניין, תברר יותר לעומקו את סוגיית התקצוב של קווי האש כי יש כאן גרסאות סותרות וזה לא הגיוני.

שלי יחימוביץ': גם מדובר בסכום לא מאוד גדול והמניעה של הדבר הזה, היא לכשעצמה חוסכת ממון רב אחר כך.

שלי יחימוביץ': רק את סוגיית קווי האש - - - כבר יחסך כסף.

שלי יחימוביץ': זה לא עלות.

שלי יחימוביץ': להיפך, זו השקעה בתשתיות שהיא ממש ממש הכרחית.

שלי יחימוביץ': סוגיית גיל הפרישה היא סוגיה מאוד משמעותית שצריך לפתור אותה.

שלי יחימוביץ': כבר אמרתי את זה ואני אומר עוד פעם:

שלי יחימוביץ': אולי יש נדירים שהם "סופרמנים" אבל לוחם אש מעל גיל 60, בטח קשה לו מאוד מאוד לתפקד, וזה בלשון המעטה.

שלי יחימוביץ': זה גם דבר שדורש פתרון וגם אחריו אנחנו נעקוב.

שלי יחימוביץ': וסוגית התר"ש, היא מאוד חשובה.

שלי יחימוביץ': ארגון כל כך חשוב שאחראי לטיפול באסונות שיכולים להיות בסדר גודל עצום, כמובן נקווה ונתפלל שלא אבל הדבר הזה יכול לקרות בין אם בשלום בגלל אסונות טבע, בין אם במלחמה, יכולה להיות לכם הרבה עבודה.

שלי יחימוביץ': ולכן, זה שאין תר"ש, אין ספק שזה חייב להיות כמו בצה"ל.

שלי יחימוביץ': אז אנחנו בעתיד נזמן ישיבה נוספת ונבקש תשובות.

שלי יחימוביץ': גם הוועדה תבקש עוד לפני הישיבה להיכנס יותר לעובי הקורה בעניין של התקצוב של קווי האש.

שלי יחימוביץ': אני מודה לכולם.

שלי יחימוביץ': הישיבה נעולה.